Grace Mugabe-saak: ‘Ek hoop sy kom terug na SA’Gabriella Engels buite die hofsaal in die hooggeregshof in Pretoria (10 Mei 2018). Foto: ANA Gabriella Engels, die Johannesburgse model wat in 2017 ŉ aanrandingsklag teen Grace Mugabe aanhangig gemaak het, het Donderdag gesê sy hoop die voormalige Zimbabwiese presidentsvrou sal terug na Suid-Afrika gebring word sodat sy op die aanklagte kan teregstaan. “Ek hoop sy kom terug om aanspreeklik gehou te word. Ek los alles nou in God se hande en ek weet Hy sal ons deur alles kry,” het Engels aan joernaliste gesê buite die volgepakte hofsaal van die hooggeregshof in Pretoria waar Mugabe se diplomatieke immuniteit betwis word. Engels is vergesel deur haar ma, Debbie Engels, wat gesê het sy voel optimisties dat geregtigheid sal geskied. “Ek is baie optimisties. Baie, baie optimisties. Ek is bly dat die bal nou aan die rol is en ons het ŉ goeie regspan wat ons ondersteun, so ons is optimisties dat alles goed sal afloop,” het sy gesê. Die burgerregtegroep AfriForum verteenwoordig Gabriella Engels in die hof. Adv. Gerrie Nel, hoof van AfriForum se privaat vervolgingseenheid, het aan African News Agency gesê die organisasie is vol vertroue dat die diplomatieke immuniteit wat die regering aan Mugabe toegestaan het kort nadat die aanrandingsklag teen haar aanhangig gemaak is, deur die hof ter syde gestel sal word. “Ons sê dat hierdie toestaan van diplomatieke immuniteit as ŉ nagedagte gebeur het. Dit was ná die aanranding van ons kliënt, me. Gabriella Engels. Ons wil verseker dat daar gelykheid voor die wet en geen selektiewe vervolging is nie. Dus, dat mense nie van vervolging beskerm word deur ŉ nagedagte van die toestaan van diplomatieke immuniteit nie,” het Nel gesê. Grace Mugabe. Foto: (AP Photo/Tsvangirayi Mukwazhi, File) “Ons is vol vertroue dat die diplomatieke immuniteit ter syde gestel sal word. As dit gebeur, moet die NVG sy pligte nakom en verseker dat die beskuldigde teruggebring word in die land en hier vervolg word. Versuim om dit te doen sal, soos ons al voorheen gesê het, daartoe lei dat ons privaat vervolg – as daar geen vervolging [deur die NVG] is nie.” AfriForum is Donderdag saam met die DA voor die hooggeregshof om te versoek dat die hof ŉ besluit van die Suid-Afrikaanse regering om destyds stil-stil diplomatieke immuniteit aan Mugabe te verleen nadat die aanrandingsklag teen haar aanhangig gemaak is, ter syde te stel. Die saak het verlede jaar opslae gewek toe dit bekend geword het dat Engels na bewering deur Mugabe met ’n elektriese koord aangerand is omdat sy ontevrede was met haar twee seuns en Engels se eskapades in ’n luukse hotel in Sandton. Weens die diplomatieke immuniteit wat deur die regering aan Mugabe verleen is, is sy egter vinnig terug Zimbabwe toe ten einde vervolging in Suid-Afrika vry te spring.